PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/ZK/3/1/099	Bratislava 20.novembra 2008	

	Protimonopolný úrad Slovenskej republiky, odbor koncentrácií v správnom konaní vedenom pod č. SK 0072/OK/2008 začatom dňa 31.10.2008 na základe oznámenia koncentrácie podnikateľom adidas AG, so sídlom Adi – Dassler Strasse, 91074 Herzogenanrauch, Nemecko, zapísaný pod č. HRB 3868, prostredníctvom           advokáta JUDr. Ladislav Války, Muškátová 36, 821 01 Bratislava vo veci koncentrácie podnikateľov adidas AG, so sídlom Adi – Dassler Strasse, 91074 Herzogenanrauch, Nemecko, zapísaný pod č. HRB 3868 a Ashworth, Inc., so sídlom 2765 Loker Avenue West, Carlsbad, California 92010, U.S.A., IČO: 0000820774		

rozhodol

na základe § 32 ods. 2 písm. c) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že správne konanie vo veci koncentrácie podnikateľov adidas AG, so sídlom Adi – Dassler Strasse, 91074 Herzogenanrauch, Nemecko, zapísaný pod č. HRB 3868 a Ashworth, Inc., so sídlom 2765 Loker Avenue West, Carlsbad, California 92010, U.S.A., IČO: 0000820774 na základe ponuky na kúpu akcií spoločnosťou PHX Acquisition Corp, so sídlom 5545 Fermi Court, Carlsbad, California 92008, U.S.A., zaregistrovanú pod č. 4599670 zo dňa 20. 10. 2008 zastavuje, pretože dôvod na konanie nebol daný.

Odôvodnenie:

	Protimonopolnému úradu Slovenskej republiky, odboru koncentrácií (ďalej len „úrad“) bolo listom zaevidovaným úradom pod číslom 4742/2008 dňa 31. 10. 2008 doručené oznámenie koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“), v ktorom podnikateľ adidas AG, so sídlom Adi – Dassler Strasse, 91074 Herzogenanrauch, Nemecko, zapísaný pod č. HRB 3868 (ďalej len „adidas“) prostredníctvom splnomocneného právneho zástupcu JUDr. Ladislav Války, advokát, Muškátová 36, 821 01 Bratislava (ďalej len právny zástupca“) na základe plnomocenstva zo dňa 22. 10 2008 predloženého úradu listom zaevidovaným úradom pod číslom 4742/2008 dňa 31. 10. 2008, oznámil koncentráciu podnikateľov adidas a Ashworth, Inc., so sídlom 2765 Loker Avenue West, Carlsbad, California 92010, U.S.A., IČO: 0000820774 (ďalej len „Ashworth“) na základe ponuky na kúpu spoločnosťou PHX Acquisition Corp, so sídlom 5545 Fermi Court, Carlsbad, California 92008, U.S.A., zaregistrovanú pod č. 4599670., ktorá je 100 % dcérskou spoločnosťou adidas, sídliacou v Delaware, USA (ďalej len „PHX“), všetkých akcií spoločnosti Asworth, t. j. všetkých 14.746.844 kmeňových akcií spoločnosti Asworth zo dňa 20. 10. 2008.  

	Na základe vyššie uvedeného sa dňa 31. 10. 2008 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov začalo správne konanie vo veci koncentrácie spoločností adidas a Asworth, ktorému bolo pridelené číslo 0072/OK/2008, o čom úrad prostredníctvom právneho zástupcu informoval spoločnosť adidas listom č. 3398/PMÚ SR/2008 zo dňa 13. novembra 2008. Vzhľadom na skutočnosť, že úrad v prvom kroku zisťuje, či sa jedná o koncentráciu a či predmetná koncentrácia podlieha kontrole úradu podľa § 10 ods. 1 zákona, si úrad vyžiadal vyššie uvedeným listom predloženie podkladov a informácií potrebných na posúdenie uvedených skutočností.

Nakoľko oznámenie koncentrácie neobsahovalo všetky náležitosti podľa § 10 ods. 12 zákona a vyhlášky Protimonopolného úradu Slovenskje republiky                 č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „vyhláška“), úrad súčasne listom č. 3398/PMÚ SR/2008 zo dňa 13. novembra 2008 vyzval podnikateľa adidas prostredníctvom právneho zástupcu na doplnenie oznámenia koncentrácie a upozornil ho, že lehota podľa § 11 zákona na vydanie rozhodnutia úradu o predmetnej koncentrácii neplynie.

Po predložení podkladov a informácií týkajúcich sa vzniku koncentrácie úrad zistil, že sa nejedná o koncentráciu, a teda nebol dôvod, aby úrad spoločnosť adidas vyzval na predloženie všetkých náležitostí podľa § 10 ods. 12 zákona a vyhlášky.

Podnikatelia

	Podľa § 2 ods. 1 písm. a) zákona sa tento zákon vzťahuje na podnikateľov. Podľa § 3 ods. 2 zákona podnikateľ na účely zákona je podnikateľ podľa osobitného predpisu (Obchodný zákonník), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.
	Podľa § 2 ods. 4 zákona sa tento zákon vzťahuje aj na činnosti a konania, ku ktorým došlo v cudzine, ak vedú alebo môžu viesť k obmedzovaniu súťaže na tuzemskom trhu. 

	Spoločnosť adidas bola dňa 18.04.1989 zaregistrovaná v Obchodnom registri Okresného súdu Fϋrth.
	 Hlavným predmetom podnikania spoločnosti adidas je výroba a predaj textílií, topánok a náradia na šport a voľný čas, ako aj produkty v príbuzných oblastiach, komercionalizácia ochrannej známky adidas. Adidas je jeden z globálnych hráčov na trhu športových potrieb ponúkajúci široké spektrum výrobkov v rámci troch hlavných segmentov: adidas, Reebok a TaylorMade. Taylor Made Golf Company, Inc. je 100 % dcérska spoločnosť spoločnosti adidas
	Spoločnosť adidas pôsobí na území Slovenskej republiky predovšetkým prostredníctvom adidas Slovakia s. r. o., so sídlom Galvaniho 15/A., 821 04 Bratislava, Slovenská republika, IČO: 35 739 738 (ďalej len „adidas Slovensko“). adidas je prítomný na slovenskom trhu aj prostredníctvom svojho exkluzívneho distribútora, spoločnosti Golf Plus, so sídlom Kostelecká 860, 190 00 Praha 9, Česká republika (ďalej len „Golf Plus“). 

	Na základe vyššie uvedeného úrad dospel k záveru, že spoločnosť adidas je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje.

	Spoločnosť Asworth je spoločnosť založená a existujúca podľa práva Spojených štátov amerických.
	Spoločnosť Asworth je popredným dizajnérom mužských a ženských golfovo zameraných športových odevov distribuovaných na domácom trhu aj v zahraničí v golfových profesionálnych obchodoch, nákupných strediskách, špecializovaných obchodoch a tiež korporátnym klientom pod značkou Asworth. Asworth je tiež držiteľom licencie od Callaway Golf Company, ako aj dizajnérom, výrobcom a distribútorom pokrývok hlavy. Spoločnosť Asworth je kótovaná na burze NASDAQ. 
	Spoločnosť Asworth je najvyššie stojacou materskou spoločnosťou nadobúdanej skupiny. Žiadna zo spoločností nadobúdanej skupiny nie je v súčasnosti prítomná na slovenskom trhu. Nadobúdaná skupina v súčasnosti dodáva svoje výrobky značky Asworth aj Callaway. Výrobky Asworth dodáva na slovenský trh prostredníctvom obchodného zástupcu Reda Golf s. r. o., so sídlom Hviezdoslavova 55d, 627 00 Brno, Česká republika, pričom Slovenská republika je pre predmetnú spoločnosť sekundárnym trhom. Výrobky značky Callaway dodáva prostredníctvom distribútora ENGO s. r. o., so sídlom Bulharská 7426/35, 917 00 Trnava, IČO: 31 376 053.

	Na základe vyššie uvedených skutočností úrad dospel k záveru, že spoločnosť Asworth je právnickou osobou, ktorej činnosti a konania súvisia alebo môžu súvisieť s hospodárskou súťažou, a teda je podnikateľom podľa  § 3 ods. 2 zákona, a tento zákon sa na ňu podľa § 2 ods. 1 písm. a) zákona vzťahuje. 

Forma koncentrácie

	Podľa § 9 ods. 1 zákona koncentrácia na účely tohto zákona je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

	Podľa § 9 ods. 4 zákona kontrolou sa rozumie možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.

Úrad z predložených podkladov a informácií zistil, že predmetná transakcia je naviazaná na ponuku na prevzatie všetkých akcií spoločnosti Asworth zo dňa 20.10.2008, ktorá bola oznámená spoločnosťou PHX.  Úrad analýzou podkladov a informácií dospel k záveru, že transakcia viažuca sa na ponuku na prevzatie všetkých akcií spoločnosti Asworth, neumožňuje podnikateľovi adidas vykonávať rozhodujúci vplyv na činnosť podnikateľa Asworth, ani neumožňuje vykonávať rozhodujúci vplyv podnikateľa adidas na zloženie, hlasovanie alebo rozhodovanie orgánov podnikateľa Asworth, a tým získať kontrolu podľa § 9 ods. 4 zákona. 
 
	Vzhľadom na skutočnosť, že predmetná transakcia je naviazaná na ponuku na prevzatie a vzhľadom na absenciu právnej úpravy tohto špecifického prípadu v zákone, a teda aj na absenciu de lege výnimky zo suspenzie koncentrácie podľa    § 10 ods. 14 zákona, ako aj vzhľadom na právnu úpravu a povinnosti viažuce sa k ponuke na prevzatie, právnym titulom vzniku koncentrácie v predmetnom prípade, ak sa nepreukáže inak, bude prevod akcií.

	Nakoľko úrad za právny titul vzniku predmetnej koncentrácie považuje prevod akcií, ku ktorému dôjde na základe verejnej ponuky, predmetný prevod akcií nebude úrad považovať za porušenie § 10 ods. 14 zákona, vzhľadom na skutočnosť, že právny úkon, ktorý je uznaný za právny titul vzniku koncentrácie, nie je porušením práva a teda ani porušením § 10 ods. 14 zákona. 

Podľa § 32 ods. 2 písm. c) zákona úrad zastaví konanie rozhodnutím, ak dôvod na konanie nebol daný alebo odpadol. 
	
	Vzhľadom na skutočnosť, že oznámením verejnej ponuky na prevzatie nedošlo k naplneniu skutkovej podstaty § 9 ods. 1 zákona, úrad predmetné správne konanie zastaví podľa § 32 ods. 2 písm. c) zákona.

	Na základe uvedených skutočností úrad rozhodol tak, ako je uvedené vo výroku tohto rozhodnutia.

Poučenie:

	Podľa § 34 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu možno podať rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. 
Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

								Ing. Dušan Valo
							riaditeľ odboru koncentrácií

	

Rozhodnutie sa doručuje:

JUDr. Ladislav Války
advokát
Prochádzka Randl Kubr s.r.o.
Gorkého 3
814 99 Bratislava